Predkladacia správa

Uznesením vlády Slovenskej republiky č. 1098/2002 ku “Koncepcii bezpečnostného systému SR“(ďalej len Koncepcia) v úlohe B.1 a B.2. bolo uložené podpredsedovi bezpečnostnej rady SR predložiť na rokovanie vlády SR návrh „Plánu realizácie Koncepcie bezpečnostného systému Slovenskej republiky podľa modelu č.1“ (ďalej len Plán) a zabezpečiť prípravu legislatívnych zmien súvisiacich s realizáciou modelu č.1  k termínu 31. marec 2003.
Cieľom predkladaného materiálu je na základe  návrhov opatrení, ktoré sú uvedené v Koncepcii a na základe reality vývoja a výstavby jednotlivých orgánov Bezpečnostnej rady SR iniciovať potrebné základné opatrenia na vypracovanie dlhodobejšieho plánu výstavby a rozvoja bezpečnostného systému, ktorý by bol základným a zároveň záväzným plánovacím dokumentom pre všetky úrovne rozhodovania a riadenia štátu do roku 2010  v reálnom časovom horizonte. Predložený návrh vymedzuje v tomto rozsahu východiská, návrh štruktúry Plánu a stanovenie vecnej zodpovednosti,  opatrenia pre vypracovanie podkladov a základný časový rámec postupu  prípravy materiálu a jeho schvaľovania v metodickej postupnosti. 
Aktuálnosť medzinárodného bezpečnostného prostredia a z toho vyplývajúce výzvy, riziká a ohrozenia, ktoré sú charakteristické zvýšením teroristických aktivít v celosvetovom meradle, vytvára zvýšené nároky na koordináciu a kooperáciu jednotlivých prvkov bezpečnostného systému štátu a ich efektívne fungovanie. 
Slovenská republika, ktorá plní kritériá pre vstup do euroatlantických bezpečnostných štruktúr a plnohodnotne participuje na vytváraní celoeurópskeho a svetového bezpečnostného systému, musí vytvárať vhodné podmienky pre kvalitatívne vyšší stupeň zaistenia bezpečnosti, reflektujúc dynamiku medzinárodnej situácie.
Jednou z podmienok efektívneho fungovania bezpečnostného systému SR je aj koordinovaná činnosť všetkých ústavných a ďalších orgánov štátu s dôrazom na  Bezpečnostnú radu a jej výbory aj v procese vytvárania a realizácii bezpečnostného systému SR v súlade s prijatým Ústavným zákonom č. 227/2002 Z. z. o bezpečnosti štátu v čase vojny, vojnového stavu, výnimočného stavu a núdzového stavu.
Doteraz v bezpečnostnom systéme Slovenskej republiky absentoval prvok, ktorý by takúto koordináciu zabezpečoval, a preto bolo potrebné pokrývať niektoré  aktivity v oblasti bezpečnosti  pri vypracúvaní potrebných materiálov množstvom rôznych komisií, ktorým však  často chýbali integrujúce prvky na  zavŕšenie ich činnosti v jednotlivých oblastiach bezpečnostného systému.  Vytvorením výborov Bezpečnostnej rady  a ich konštituovaním je položený základný kameň k tomu, aby sme v ďalšom období mohli plnohodnotnejšie a efektívnejšie plniť uvedené úlohy a aktivity.
Predložený  návrh základných opatrení na vypracovanie Plánu uvedené podmienky rešpektuje a zvýrazňuje úlohu Bezpečnostnej rady SR, jej kancelárie a výborov  v samotnom procese tvorby a schvaľovania  predmetného materiálu.
V súlade so závermi, ktoré boli v Koncepcii prijaté je nutné prijať vládou  SR nevyhnutný rozsah organizačných, finančných, personálnych, materiálnych a ďalších opatrení na vypracovanie Plánu, ktoré budú záväzné pre uvedené orgány na ďalšie obdobie v procese jeho tvorby a schvaľovania.
Materiál bol prerokovaný a schválený Bezpečnostnou radou SR na jej 2. schôdzi konanej dňa 5. februára 2003. Materiál nemá finančný, ekonomický, environmentálny vplyv ani vplyv na zamestnanosť.  
Materiál prešiel v skrátenom postupe pripomienkovým konaním  a na rokovanie vlády SR sa predkladá bez rozporov.